作者：游次公
词牌/韵律：贺新郎

paragraphs: 暖霭浮晴篽。
锁垂杨、龙池罩阁，万丝千缕。
池上晓光分宿雾，日近群芳易吐。
寻并蒂、阑干凝伫。
不信钗头飞凤去，但宝刀、被妾还留住。
天一笑，万花妒。
阿娇正好金屋贮。
甚西风、易得萧疏，扇鸾尘土。
一自昭阳扃玉户，墙角土花无数。
况多病、情伤幽素。
别殿时闻箫鼓奏，望红云、冉冉知何处。
天尺五，去无路。